དེ་ནས་ཆུ་ཚོད་གཉིས་པའི་ཐོིག་དུ་སྨན་པ་ཆོས་ལྡན་གྱིས་གཏར་སྲེག་་ལག་ལེན་དམར་ཁྲིད་ཅེས་པའི་བརྗོད་གཞི་ཐོག་ཏུ་གཏམ་བཤད་བྱས།ཞེ་ས་དང་ཁ་བདེ་སོགས་དེ་ཙམ་མེད་ནའང་ཕན་ཚུན་བསམ་ཚུལ་བརྗེ་ལེན་མངོན་གསལ་ཅན་གྱི་བགྲོ་གླེང་བྱས་པའི་སྣང་བ་བྱུང་།ཐོག་མར་གཏར་ཁའི་སྐོར་ནས་གཏར་དགོས་མིན་དང་།སུ་གཏར།ག་དུས་གཏར།ཅིའི་ཕྱིར།ཇི་ལྟར་གཏར་བ་སོགས་རྒྱུད་དང་མཐུན་པའི་བཤད་པ་བྱས།དེ་ནས་རྒྱུན་དུ་ལག་ལེན་དུ་བཀོལ་བའི་གཏར་ཆས་རྣམས་ཀྱང་མིག་བསྟན་དང་གསང་གནས་བཙལ་ཚུལ་སོགས་ཞིབ་བཤད་བྱས།ད་དུང་ཚོགས་འདུ་གཙོ་སྐྱོང་པས་དམར་ཁྲིད་ཀྱི་ཆེད་དུ་དང་བླངས་ཀྱིས་མི་ཞིག་བྱུང་ན་གཏར་ཁ་གདབ་དགོས་པའི་འབོད་སྐུལ་བྱས་པས།སྨན་པར་སྦྱོང་བཞིན་པའི་གྲྭ་པ་ཞིག་གིས་དང་བླངས་བྱས་ཤིང་།སྨན་པ་ཆོས་ལྡན་གྱིས།འཚོག་གསང་དུ་གཏར་ཁ་བདབ་ཅིང་དམར་ཁྲིད་བྱས།ཕྱི་རྒྱལ་བ་རྣམས་དོགས་མ་བདེ་བ་དང་།ཐལ་ཆེ་བའི་སྣང་ཚུལ་མངོན།དེ་ནས་ཁོང་གིས་ཉམས་མྱོང་གིས་སྒོ་ནས་གཏར་ཁ་སུ་ལ་གདབ་ན་ཕན་ཐོག་དངོས་སུ་བྱུང་བ་འགའ་ཞིག་གླེངས།ད་དུང་ཁོང་གིས་བློ་ཁོག་མེད་པ་དང་།མིའི་ཁ་ལ་བལྟས་ནས་བསྡད་ན་ལག་ལེན་རྣམས་ཉམས་འགྲོ་བས་རྒྱུད་ཀྱི་དགོངས་པ་ཇི་ལྟ་བ་བཞིན་དུ་གཏར་དཔྱད་འདི་ལག་ལེན་དགོས་པ་དང་།དེས་ཕྱོགས་གཅིག་ནས་སྨན་བཅོས་སྲོག་སྐྱོབས་ཀྱི་ནུས་པ་འདོན་ཐུབ་པ་དང་།ཕྱོགས་ཅིག་ནས་བོད་ཀྱི་ཐུན་མིན་གྱི་རྒྱུད་ཀྱི་ལག་ལེན་འདི་དག་མི་ཉམས་རྒྱུན་འཛིན་ཐུབ་པའི་དགོས་པ་ཡོད་པར་གསུངས།ངས་སེམས་གཏིང་ནས་ཁོང་ལ་རྒྱབ་སྐྱོར་ཞུས།